
	Branilec lanskoletnega naslova državnega prvaka Matej Žagar je tudi v Krškem dokazal, da tudi letos resno računa na najvišje mesto. V prvem delu dirke je v svojem tretjem nastopu resda moral priznati premoč Italjana Alessadra Dalla Valle, v A finalu pa mu je že na štartu pobegnil in suvereno vodil vse do konca in tako zasluženo zmagal. Italjan Dalla Valle je osvojil drugo mesto, saj je kmalu prehitel najboljšega domačina Izaka Šanteja, ki se je po lanskoletni poškodbi ponovno vrnil na speedway steze in je na koncu osvojil tretje mesto, v finale pa se je uvrstil kot četrto uvrščeni z enakim številom točk kot njegov klubski kolega Primož Klenovšek, ki se je danes izkazal z odličnimi vožnjami in je bil v finalu četrti. Zelo izenačeno je bilo tudi B finale, kjer je si je zmago in s tem ponovno peto mesto kot v Ljubljani priboril Ljubljančan Jernej Kolenko, Krčan Denis Štojs, ki je bil pred tednom dni tretji, pa se je tokrat moral zadovoljiti s šestim mestom. Dirka, ki tokrat ni privabila toliko gledalcev kot običajno, je pokazala, da bo letošnje prvenstvo ponovno zanimivo, na njej pa je nastopilo tudi sedem tujcev, med katerimi sta izstopala Italjan, presenetil pa je tudi še ne 14 letni Hrvat Jurica Pavlic. 

